**Michael Carl Martin Franck** (s. 11. joulukuuta 1954 Helsinki) on suomalainen dokumenttielokuvaohjaaja ja tuottaja, joka toimittuaan 1970-luvulla nuoriso- ja kunnallispoliitikassa siirtyi vuonna 1980 Yleisradion toimittajaksi. Hän toimi Ylen kirjeenvaihtajana Lähi-idässä. Vuonna 1985 hän perusti oman tuotantoyhtiön Franck Media Oy, joka haettiin konkurssiin syyskuussa 2016.

Ura
---

Hän tuli ylioppilaaksi Nya svenska samskolanista. Franck oli 1990-luvulla yhdessä Christian Moustgaardin kanssa helsinkiläisen paikallistelevisioyhtiön ATV:n perustajia. Michael Franckin kotimaista ja kansainväistä tunnustusta saanut tuotanto kattaa 25 vuoden ajalta yhteensä noin 50 dokumenttielokuvaa, joista suurin osa on esitetty televisiossa Ylellä, MTV3:lla ja Nelosella. Franck Median tuotanto keskittyi sen viime vuosina talouselämän ja yhteiskunnan historiallisiin prosesseihin. Yleisölle tunnettuja ovat MTV3-kanavalla vuodesta 2004 esitetty sarja *Suvussa on yritystä, Jättiläisten synty* (2008) ja *Brändin takana* (2009). Vuodesta 2010 MTV3 esitti Franck Median elinkeinodokumentit yhtenäisen sarjanimikkeen *Menestyksen takana* alla. 

Franck aikoi 1980-luvun lopulla tuottaa pitkän animaatioelokuvan *Sindbad*, joka olisi perustunut *Tuhannen ja yhden yön tarinoihin* ja *Kalevalaan*. Hanke käynnistyi vuonna 1986. Kyseessä oli mittava kansainvälinen tuotanto, jota suunniteltiin ja rahoitettiin Suomessa. Elokuva oli alkujaan tarkoitus animoida Iranissa, mutta Irakin–Iranin sodan vuoksi tuotanto siirrettiin vuonna 1987 Suomeen ja vuonna 1989 lisärahoituksen saamiseksi suoraan Hollywoodiin. *Sindbadin* visuaalisen ilmeen suunnitteli alkujaan iranilainen animaattori Noureddin Zarrinkelk, Suomesta mukana olivat animaattori Sauli Rantamäki sekä sarjakuvapiirtäjät Anssi Rauhala, Jukka Murtosaari, Kivi Larmola ja Petri Hiltunen. Myöhemmin mukaan houkuteltiin myös animaatioalan ammattilaisia Yhdysvalloista, ohjaajaksi kiinnitettiin John Landis ja *Seesamtien* käsikirjoittaja Mark Saltzman muokkasi käsikirjoituksen uusiksi. Hanke kaatui Suomen 1990-luvun alun lamasta seuranneisiin rahoitusongelmiin vuonna 1992 ennen kuin elokuvaa saatiin tehtyä.

Syyskuussa 2016 Michael Franckin tuotantoyhtiö Franck Media Oy hakeutui konkurssiin. Franck Media työllisti noin 20 dokumenttialan ammattilaista. Yhtiön omistajiin kuuluivat pääomistajan Michael Franckin lisäksi Nina Pulkkis ja televisiojuontaja ja -tuottaja Peter Nyman.

Michael Franckin poika on dokumenttiohjaaja Arthur Franck.

Lähteet
-------

### Internetissä ja kirjassa

* Franck Media Oy  2009. Satu r.y.  Arkistoitu 2.4.2015. Viitattu 12.12.2009.
* Yritysten salat talteen *Talouselämä*.  2008.  Arkistoitu 21.6.2009. Viitattu 12.12.2009.
* Peter Nyman osakkaaksi tuotantoyhtiöön *Kauppalehti*.  2009.
* Leinonen, Tuula: *100 vuotta suomalaista animaatiota*, s. 237–242. Helsinki: Aalto ARTS Books, 2014.

### Viitteet

1. 1 2  *Vem och vad 1996*, s. 120. Helsinki: Schildts, 1996. ISBN 951-50-0800-X. (ruotsiksi)
2. 1 2  Franck Media hakeutui konkurssiin *Markkinointi & Mainonta*.  8.9.2016. Viitattu 8.9.2016.
3. ↑  Franck Media Oy on tullut tiensä päähän *Franck Media*.  6.9.2016.  Arkistoitu 19.9.2016. Viitattu 8.9.2016.

Aiheesta muualla
----------------

* Franck Films Oy:n historiaa. Pörssitieto.
* Michael Franck Internet Movie Databasessa. (englanniksi)
* Michael Franck Elonetissä.

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Elonet

 |

 |